ลุ้น “ครม.” วันนี้ ไฟเขียว เปิดยื่นรฟฟ.ชุมชน หลังบอร์ดสภาพัฒน์ เคาะปรับแผน PDP
ลุ้น “ครม.” วันนี้ ไฟเขียว เปิดยื่นรฟฟ.ชุมชน หลังบอร์ดสภาพัฒน์ เคาะปรับแผน PDP 
ลุ้น “ครม.” วันนี้ ไฟเขียว เปิดยื่นรฟฟ.ชุมชน หลังบอร์ดสภาพัฒน์ เคาะปรับแผน PDP
23 มิ.ย. 2563

ผู้สื่อข่าวรายงานว่า หลังจากที่โครงการ “โรงไฟฟ้าชุมชนเพื่อเศรษฐกิจฐานราก” มีความคืบหน้า และได้รับความสนใจจากทุกภาคส่วนโดยเฉพาะนักลงทุน ล่าสุด โครงการดังกล่าวจะถูกบรรจุนำเข้าสู่วาระการประชุมคณะรัฐมนตรี (ครม.) วันนี้ (23 มิ.ย.63 ) หลังจากที่ที่ประชุมคณะกรรมการพัฒนาการเศรษฐกิจและสังคมแห่งชาติ (บอร์ดสภาพัฒน์) ได้พิจารณาเห็นชอบแผนพัฒนากำลังผลิตไฟฟ้าของประเทศไทย พ.ศ. 2561-2580 ฉบับปรับปรุงครั้งที่ 1 (PDP 2018 Rev.1) เมื่อวันที่ 4 มิ.ย. ที่ผ่านมา และได้ส่งเรื่องดังกล่าวกลับมายังกระทรวงพลังงาน เพื่อนำเสนอที่ประชุม ครม.ต่อไป
สำหรับแผน PDP ฉบับปรับปรุงใหม่นี้ หนึ่งในแผนนั้นได้บรรจุการรับซื้อไฟฟ้าชุมชนเพื่อเศรษฐกิจฐานเข้าระบบตั้งแต่ปี 2563-2567 ไว้ด้วย รวมทั้งสิ้นจำนวน 1,933 เมกะวัตต์ และจะเริ่มรับซื้อไฟฟ้าจากโรงไฟฟ้าชุมชนนำร่องก่อนจำนวน 700 เมกะวัตต์ ในปี 2563-2564 โดยแบ่งเป็นกลุ่มโรงไฟฟ้าเร่งด่วน  (Quick Win) จำนวน 100 เมกะวัตต์ และกลุ่มโรงไฟฟ้าทั่วไป จำนวน 600 เมกะวัตต์
ทั้งนี้ ภายหลังจากที่ที่ประชุม ครม.มีมมติอนุมัติโครงการดังกล่าว ขั้นตอนต่อไปที่กรมพัฒนาพลังงานทดแทนและอนุรักษ์พลังงาน (พพ.) ได้เตรียมไว้คือให้สำนักงานคณะกรรมการกำกับกิจการพลังงาน (กกพ.) ออกประกาศเชิญชวนการเปิดรับซื้อไฟฟ้า นำร่องโครงการควิก วิน (Quick Win) จำนวน 100 เมกะวัตต์  ภายในเดือน มิ.ย. นี้  จากนั้นจะเปิดให้ผู้สนใจยื่นข้อเสนอขายไฟฟ้า ณ ที่ทำการไฟฟ้าฝ่ายจำหน่าย ได้แก่ การไฟฟ้าส่วนภูมิภาค (กฟภ.) และการไฟฟ้านครหลวง (กฟน.) ภายในวันที่ 31 ก.ค.
โดยหลังจากนั้นคณะกรรมการบริหารการรับซื้อไฟฟ้าจากโครงการโรงไฟฟ้าชุมชนเพื่อเศรษฐกิจฐานราก ที่มีนายกุลิศ สมบัติศิริ ปลัดกระทรวงพลังงาน เป็นประธาน จะพิจารณาผลผลรับซื้อไฟฟ้า ภายในวันที่ 31 ส.ค. นี้ และประกาศรายชื่อผู้ได้รับคัดเลือก ภายในวันที่ 2 ก.ย. เพื่อลงนามในสัญญาซื้อขายไฟฟ้ากับการไฟฟ้าฝ่ายจำหน่าย ภายในวันที่ 30 ธ.ค. 63 ซึ่งได้กำหนดต้องจ่ายไฟฟ้าเข้าระบบเชิงพาณิชย์ หรือ COD ภายใน 12 เดือน นับจากวันลงนามในสัญญาซื้อขายไฟฟ้า
อย่างไรก็ตาม ต้องรอความชัดเจนจากที่ประชุม ครม. ว่าหลังจากที่โครงการโรงไฟฟ้าชุมชนเพื่อเศรษฐกิจฐานราก ถูกบรรจุในวาระการประชุมวันนี้แล้ว จะมีมติเป็นอย่างไร